User:Sri Narayanaswamy temple Mittapalem/sandbox

దేవాలయము చరిత్ర శ్రీ నారాయణ స్వామి వారి ఆలయం ప్రకాశం జిల్లా, సి. యస్. పురం మండలంలోని, కోవేలంపాడు(మిట్టపాలెం) గ్రామంలో కలదు. శ్రీ నారాయణ స్వామి వారు ఒక అవధూత. మిట్టపాలెం గ్రామంలో శ్రీ కొమ్మినేని మహాలక్ష్మమ్మ, వెంకటరామయ్య దంపతులకు మూడో సంతానంగా జన్మించిన అవతారమూర్తి. స్వామివారి అసలు నామం కొండయ్య. తదనంతర కాలంలో నారాయణ స్వామిగా కీర్తింపబడినాడు. పరోపకారార్ధం మనిషిగా జన్మించి యోగిగా, అముష్కిక జీవిగా, ధర్మార్ధచిత్తుడిగా మారి మహిమాన్వితుడిగా వెలుగొందారు. మిట్టపాలెం గ్రామ సమీపంలో ఉన్న నారకొండ పైన తపస్సు చేసుకుంటూ, విషముష్టి కాయలు తింటూ, బ్రహ్మ జెముడు పాలు త్రాగి జీవించేవారని, పాములకు ఆహారం పెట్టేవారని ప్రతీతి. దైవం మానుష రూపేణ అన్నట్లుగా విశ్వాసులైన భక్తుల కోరికలు తీర్చే కల్పతరువుగా, చర్మ సంబంధిత రోగాల నుండి, భూతప్రేత పిశాచాల నుండి, విష సర్పాల కాటు నుండి విముక్తి కల్పించే లీలామనిషిగా నేటికీ పూజలందుకుంటున్నారు. గ్రామస్తులను విషసర్పాల నుండి కాపాడుటకు స్వామి వారు సర్పయాగం చేసి పాముల బారి నుండి కాపాడినట్లుగా తెలుస్తోంది. స్వామి వారి మహిమలను ప్రత్యక్షంగా చూసిన మహాలక్ష్మమ్మ అనే భక్తురాలు స్వామి వారికి అపర భక్తురాలై  ప్రస్తుతం స్వామి వారితో పాటుగా పుజలందుకుంటున్నారు. శ్రీ స్వామి వారు షుమారు 1750 సంవత్సరంలో ఆషాడ బహుళ సప్తమిరోజున సజీవ సమాధి అయినట్లుగా చారిత్రక ఆధారాలను బట్టి తెలుస్తోంది. ఇది ఆలయం మాత్రమే కాదు, ఆసుపత్రి కూడా. భక్తులు దేవస్థానమునకు ఈశాన్య భాగములో ఉన్న బావిలో స్నానం చేసి, దేవస్థానములో నిద్ర చేయడం వలన వారికి  ఉన్నసర్వచర్మ, మానసిక రోగాలనుండి  విముక్తి పొందుతారు. ప్రత్యేకంగా అడవులలో తిరిగి, ఆయుర్వేద వృక్షాలు ఆహారంగా మేయు గోవుల నుండి తయారుచేసిన విభూతి, స్వామి వారికి  అభిషేకం చేయగా వచ్చిన  పులకాపు తీర్థం భక్తులకు ఉచితముగా వితరణ చేయడం జరుగుతున్నది. ఆదివారం శ్రీ నారాయణ స్వామికి శుభ దినం. ఈ రోజున అధిక సంఖ్యలో భక్తులు ఈ ఆలయాన్ని సందర్శించి, స్వామి వారికి పొంగళ్ళు పెట్టి, మొక్కుబడులు చెల్లించుకుంటారు. ప్రతి ఆదివారం ఉదయం 7.00 గం.లకు శ్రీ స్వామి వారి స్వర్ణమయ ఉత్సవ మూర్తికి పంచామృతాభిషేకం జరుపుతారు. 11.30 గం.లకు గోపూజ, మధ్యాహ్నం 12.00 గం.లకు మంగళ వాయిద్యాలు, మేలతాళాల నడుమ స్వామి వారికి మహానైవేద్యం సమర్పించడం జరుగుతున్నది. సాయంత్రం 8.00 గం.లకు పల్లకిసేవ, రాత్రి 8.30 గం.లకు రధోత్సవం, పంచహారతులు, కుంభహారతులు జరుగును. రాత్రి 12.00 గంటల వరకు ఆలయంలో పూజలను నిర్వహించడం జరుగుతున్నది.

మహా శివరాత్రి పండుగ సందర్భంగా సప్తహ్నిక మహోత్సవములు అశేష జనసందోహం నడుమ ఘనంగా జరుపుతారు. ఈ ఉత్సవాలకు భారీ సంఖ్యలో భక్తులు హాజరవుతారు. స్వామి వారు సజీవ సమాధి పొందిన ఆషాడ బహుళ సప్తమి రోజున ప్రతి సంవత్సరం శాంతి హోమం వంటి విశేష కార్యక్రమాలను నిర్వహించడం జరుగుతున్నది. స్వామి వారి సజీవ సమాధి నుండి భక్తులకు  ఆశీర్వాదం లభిస్తుందనేది  గొప్ప నమ్మకం. అంతే కాకుండా ప్రతి సంవత్సరం కార్తీకమాసం,ముక్కోటి,సంక్రాంతి,ఉగాది పర్వదినాలను పురస్కరించుకొని గ్రామోత్సవం నిర్వహించడం జరుగుతున్నది.

గతంలో చాలా కాలం పాటు ఈ ఆలయం ధర్మకర్తల నియంత్రణలో ఉంది. 1995 సంవత్సరంలో ఎండోమెంట్స్ విభాగం నియంత్రణలోకి వచ్చింది. ప్రస్తుతం దేవాదాయ శాఖ కమిషనర్ పరిపాలనా నియంత్రణలో ఉంది. . ఈ ఆలయం అన్ని రోజులలో తెరిచి ఉంటుంది. ప్రతి రోజు ఉదయం 6.00 గం.నుండి మధ్యాహ్నం 1.00 వరకు మరియు సాయంత్రం 3.30 గం. ల నుండి రాత్రి 8.00 గం. ల వరకు పూజలను నిర్వహిచడం జరుగుతున్నది.

Youtube Link https://www.youtube.com/watch?v=WzMzNcf9fn8